Potyogtak a gólok a margitszigeti pólógálán
A olimpiai, világ- és Európa-bajnok pólósok szálltak vízbe a margitszigeti a Vodafone Aranygálán. Látványos megoldásokban nem volt hiány, potyogtak a gólok. A bíróként közreműködő Kemény Dénest olimpiai aranyakkal lepték meg.
A péntek esti örömpólóban a 2000-ben, 2004-ben és 2008-ban ugyanúgy Kemény Dénes szövetségi kapitány irányításával győztes összesen 21 játékosból 19 vett részt (Märcz Tamás és Fodor Rajmund hiányzott), s a meccsen lehetőséget kaptak az elmúlt 12 évben világ- és Európa-bajnok magyar pólósok is.

Hiánytalanul ott volt a hat egyaránt háromszoros olimpiai aranyérmes vízilabdás: Benedek Tibor, Kásás Tamás, Szécsi Zoltán, Biros Péter, Kiss Gergely és Molnár Tamás.

^(Mindenki jól szórakozott (MTI))

Az egyik csapatot (fehér sapkások) Benedek, Biros, Hosnyánszky Norbert, Kis Gábor, Kovács Zoltán, Madaras Norbert, Szécsi, Tóth Frank, Varga Dániel, Varga I Zsolt, Varga II Zsolt, Vári Attila és Vincze Balázs, a másikat (kék sapkások) pedig Gergely István, Kásás, Kiss Csaba, Kiss Gergő, Kósz Zoltán, Molnár, Németh Zsolt, Steinmetz Ádám, Steinmetz Barnabás, Székely Bulcsú, Varga Dénes és Varga Tamás alkotta.

A mérkőzésen – amelyen a szövetségi kapitány, a sikerkovács Kemény Dénes volt a bíró – potyogtak a gólok, látványos megoldásokban sem volt hiány, de a szünetekben sem unatkoztak a nézők (mintegy ötezren voltak a Hajósban), végül a kékek 18-17-re nyertek.

A gálán külön köszöntötték azokat, akik utoljára húztak sapkát a válogatottban, míg Kemény a meccs végén az olimpiai aranyak másolatát vehette át, ugyanis a szakvezetők nem kapnak az eredetiből az ötkarikás játékokon. A gála hárommilliós bevételét jótékony célra, a magyar vízilabda-utánpótlás javára fordítják.

Kemény gála utáni nyilatkozatát meghallgathatja – itt.
Csapatsport